
 13.1.2016
 BG
 Официален вестник на Европейския съюз
 L 8/1
 РЕГЛАМЕНТ ЗА ИЗПЪЛНЕНИЕ (ЕС) 2016/24 НА КОМИСИЯТА
 от 8 януари 2016 година
 за налагане на специални условия за вноса на фъстъци от Бразилия, Capsicum annuum и индийски орехчета от Индия, както и на индийски орехчета от Индонезия, и за изменение на регламенти (ЕО) No 669/2009 и (ЕС) No 884/2014
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
 като взе предвид Регламент (ЕО) No 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), и по-специално член 15, параграф 5 от него,
 като има предвид, че:
 (1)
 В Регламент (ЕО) No 669/2009 на Комисията (3) се предвижда засилен официален контрол върху вноса на някои фуражи и храни от неживотински произход, изброени в приложение I към същия регламент. От януари 2010 г. фъстъците от Бразилия, както и Capsicum annuum и индийските орехчета от Индия вече са предмет на такъв засилен официален контрол по отношение на наличието на афлатоксини. От юли 2012 г. индийските орехчета от Индонезия също са предмет на засилен официален контрол по отношение на афлатоксини.
 (2)
 Резултатите от проведения от държавите членки официален контрол съгласно Регламент (ЕО) No 669/2009 на тези стоки показват трайно висока честота на неспазване на максимално допустимите граници на афлатоксини. Тези резултати свидетелстват, че вносът на посочените храни и фуражи представлява риск за здравето на животните и човека. Няма подобрение в ситуацията след няколко години, през които е прилагана по-голяма честота на проверките на границите на Съюза.
 (3)
 С Регламент за изпълнение (ЕС) No 884/2014 на Комисията (4) се налагат специални условия за вноса на определени фуражи и храни от някои трети държави във връзка с рисковете от замърсяване на тези продукти с афлатоксини.
 (4)
 С цел опазване здравето на човека и животните в Съюза е необходимо да се предоставят допълнителни гаранции във връзка с посочените храни и фуражи от Бразилия, Индия и Индонезия. Всички пратки с фъстъци от Бразилия, Capsicum annuum от Индия и индийско орехче от Индия и Индонезия следва да бъдат придружени от здравен сертификат, удостоверяващ, че от продуктите са взети проби, които са анализирани за наличие на афлатоксини, и е установено, че те спазват законодателството на Съюза. Резултатите от аналитичните тестове трябва да бъдат приложени към здравния сертификат.
 (5)
 Освен освобождаването на пратки, предназначени за частни лица за лична консумация и употреба, също така е целесъобразно да се изключат много малките пратки с някои фуражи и храни, а